
ORDIN  Nr. 48
din 09 septembrie 2026  

cu privire la aprobarea Regulamentului privind efectuarea investigației 
  
 În temeiul art. 65 alin. (1) lit. d) și art. 81 din Legea nr.195/2024 privind protecția datelor cu caracter personal (Monitorul Oficial al Republicii Moldova, 2024, nr.367-369, art. 574), 

ORDON:

1. Se aprobă Regulamentul privind efectuarea investigației, conform anexei.
2. Se abrogă Ordinul Directorului Centrului Național pentru Protecția Datelor cu Caracter Personal nr. 25/2024 cu privire la aprobarea Regulamentului privind controlul legalității prelucrării datelor cu caracter personal (Monitorul Oficial Nr. 318-320 din 25.07.2024, art. 594). 
3. Prezentul ordin intră în vigoare la data publicării în Monitorul Oficial al Republicii Moldova.






Victoria MUNTEAN
Director
 









APROBAT
prin Ordinul Directorului Centrului Național pentru Protecția Datelor cu Caracter Personal nr. 48/2026


REGULAMENT
privind efectuarea investigației

I. Dispoziții generale

1. Regulamentul privind efectuarea investigației (în continuare - Regulament) este elaborat în scopul implementării prevederilor Legii nr. 195/2024 privind protecția datelor cu caracter personal și Legii nr. 160/2026 privind protecția datelor cu caracter personal prelucrate în scopul prevenirii și combaterii infracțiunilor.
2. Regulamentul stabilește, sub aspect juridic și instituțional, activitatea aferentă efectuării investigațiilor de către Centrul Național pentru Protecția Datelor cu Caracter Personal (în continuare Centru).
3. În sensul prezentului Regulament se aplică noțiunile definite în Legea nr. 195/2024 și Legea nr. 160/2026.

II. Scopul și condițiile de desfășurare a investigației

4. Investigația reprezintă activitatea de colectare şi administrare a informațiilor în vederea verificării legalității prelucrării datelor cu caracter personal acumulate în condițiile prevăzute de Legea nr. 195/2024, prezentul Regulament și alte acte normative.
 Investigația se efectuează de către angajații Centrului, abilitați cu funcții de inspectori de protecție a datelor.
În cadrul investigațiilor pot fi verificate aspectele relevante pentru obiectul investigației, în limitele competențelor conferite Centrului prin Legea nr. 195/2024 și alte acte normative aplicabile.
5. Investigațiile se pot efectua:
a) la plângerea persoanei vizate;
b) din oficiu. 
6. În cazul plângerilor, investigația se inițiază, după finalizarea procedurii de examinare preliminară, cînd aceasta relevă, în baza informațiilor/probelor prezentate de persoana vizată și a altor informații relevante, acumulate pe parcursul examinării preliminare a plângerii, existența unor temeiuri rezonabile de a suspecta încălcarea legislației privind prelucrarea datelor cu caracter personal. 
În situația depunerii mai multor plângeri din partea aceleiași persoane vizate, cu același obiect care deja se află pe rolul Centrului, în temeiul art. 80 alin. (2) Cod administrativ, acestea se vor conexa la prima plângere prin emiterea unei dispoziții de conexare semnată de șeful subdiviziunii respective și aprobată de conducerea Centrului. 
Dacă după expedierea răspunsului se depune o nouă plângere de aceeași persoană, cu același obiect, în raport cu care Centru s-a expus anterior, aceasta nu se va examina și se va conexa la dosarul inițial, în temeiul art. 80 alin. (3) Cod administrativ, fapt despre care se va informa persoana vizată. 
7. Investigațiile din oficiu se pot efectua:
a) ca urmare a transmiterii notificărilor de încălcare a securității datelor cu caracter personal;
b) pentru verificarea unor date şi informaţii cu privire la presupuse încălcări ale legislaţiei privind protecția datelor cu caracter personal, obţinute de Centru din alte surse decât cele care fac obiectul plângerii sau notificării de încălcare a securităţii datelor cu caracter personal, cum ar fi sesizările sau informaţiile primite de la o altă autoritate de supraveghere sau de la o altă autoritate publică, corespondenţa primită de Centru, mass-media, accesarea reţelei de internet, documentele de constatare întocmite în urma efectuării altor investigaţii sau orice alte informaţii relevante în acest sens. Asemenea surse pot constitui temei pentru iniţierea unei investigaţii din oficiu doar dacă circumstanțele sau informațiile pe care acestea le conţin indică în mod rezonabil asupra unei posibile încălcări a legislaţiei privind  protecția datelor cu caracter personal;
c) în vederea cooperării internaţionale în domeniul protecţiei datelor cu caracter personal, în cadrul operaţiunilor comune şi al acordării de asistenţă reciprocă.
d) sub formă de audituri privind protecţia datelor. Auditurile privind protecția datelor reprezintă verificări sectoriale efectuate în vederea evaluării respectării prevederilor Legii nr. 195/2024 și prevenirii încălcării legislației, care includ analiza sectorului supus verificării, concluzii, precum și propuneri sau recomandări adresate entităților din sectorul vizat, după caz.
8. Propunerea de efectuare a unei investigații din oficiu se face printr-o notă de autosesizare motivată de către inspectorul de protecție a datelor, fiind determinat că există temeiuri rezonabile pentru a suspecta încălcarea legislației privind protecţia datelor cu caracter personal, urmând a fi avizată de șeful subdiviziunii și, ulterior, aprobată de directorul/directorul adjunct al Centrului. 
9. Investigația din oficiu poate fi inițiată doar în termenele de prescripții prevăzute la art.72 alin.(2) şi (3) din Legea nr. 195/2024.
10. Investigația începe la data emiterii dispoziției de inițiere a investigației, care va conține informații privind obiectul controlului și inspectorul/inspectorii de protecție a datelor, care va/vor efectua investigația, fapt despre care se informează persoana vizată și persoana supusă investigației, în termen de 5 zile lucrătoare de la emiterea dispoziției. 
11. Inspectorul de protecție a datelor desemnat să efectueze investigația, în cazul existenței unor motive ce ar putea determina un conflict de interese sau suspiciuni de părtinire, conform legislației aplicabile, în legătură cu investigaţia pentru care a fost desemnat, are obligația de a informa imediat, dar nu mai târziu de 3 zile, directorul/directorul adjunct al Centrului, în vederea schimbării componenței echipei de investigație.
12. Dispoziţia de iniţiere a investigaţiei nu stabileşte comiterea unei încălcări a legislaţiei privind protecția datelor cu caracter personal. Încălcarea legislaţiei privind protecția datelor cu caracter personal se constată prin decizie a Centrului.
13. În cadrul investigațiilor, ținând cont de natura, domeniul de aplicare, contextul şi scopurile prelucrării, precum şi de riscurile  pe care le prezintă prelucrarea datelor pentru drepturile și libertățile persoanelor fizice, cum ar fi distrugerea, pierderea, modificarea, divulgarea neautorizată sau accesul neautorizat la datele cu caracter personal transmise, stocate sau prelucrate în alt mod, în mod accidental sau ilegal, care pot duce în special la prejudicii fizice, materiale sau morale, prin decizia directorului/directorului adjunct al Centrului, poate fi impusă o limitare temporară, inclusiv o interdicție asupra prelucrării datelor cu caracter personal, până la luarea deciziei finale. Actul administrativ poate fi atacat în termen de 30 zile de la comunicare, fără respectarea procedurii prealabile, în conformitate cu prevederile Codului administrativ.
14. Centrul duce evidența electronică a investigațiilor, prin consemnarea:   
a) nr. de înregistrare a plângerii sau notei de autosesizare;
b) denumirii (numelui) persoanei supuse investigației și obiectul investigației;
c) numărul și data dispoziției de inițiere a investigației;
d) în cazul efectuării investigaţiei cu ieşirea la faţa locului  – data și numărul delegației   de efectuare a investigației cu ieșirea la fața locului; 
e) la încheierea investigației, numărul și data deciziei emise pe caz. 
15.  La efectuarea investigației, Centrul ia în considerare prioritar posibilitatea efectuării acesteia prin solicitarea documentației şi a altor informații direct de la persoana supusă investigaţiei şi de la alte persoane implicate în investigaţie sau prin alte metode care fac posibilă obținerea unor astfel de date. În solicitare se menționează obligația persoanei supuse investigației de a coopera cu Centru și necesitatea de a răspunde în scris, cu anexarea de dovezi și  în cadrul termenului stabilit de Centru. În cazul solicitărilor directe de informaţii, fără ieşirea la faţa locului, în demersurile adresate, Centrul specifică datele indicate la pct. (31), exceptând lit.a).
16.  Dacă după primirea informațiilor de la persoanele participante la investigație, sunt necesare mai multe informații pentru a efectua evaluarea conformității operațiunilor de prelucrare a datelor cu caracter personal cu legislația în domeniu, inspectorul de protecție a datelor responsabil de caz repetă procedura de solicitare a informațiilor sau transmite demersuri suplimentare în adresa persoanelor identificate ca fiind implicate în procedura de prelucrare a datelor cu caracter personal sau dețin informații cu privire la obiectul investigației.
17. Demersul prin care Centru solicită de la operator și/sau persoana împuternicită de operator informațiile relevante speței investigate, va conține informația privind faptul că, dacă operatorul nu oferă răspuns la solicitările Centrului, aceste aspecte  se vor lua în considerare, după caz, la etapa determinării cuantumului amenzii, în conformitate cu  art. 31 și art. 82 alin. (3) ale Legii 195/2024. 
18. În cazul necooperării cu Centru, inspectorul de protecție a datelor responsabil de caz evaluează materialele/informațiile acumulate și stabilește aspectele de fapt ale cazului care fac obiectul investigației, pornind de la elementele de fapt indicate în plângerea persoanei vizate și din informațiile acumulate pe caz. 
19. În cadrul investigațiilor, inspectorul de protecție a datelor desemnat poate solicita prezența persoanei supuse investigației sau reprezentantului legal sau împuternicit al acesteia în vederea audierii asupra faptelor relevante pentru obiectul investigației.
20. În cadrul audierii părților implicate în procedura de desfășurare a investigației, explicațiile pot fi depuse în scris în formă liberă sau verbal, fiind consemnate în procesul-verbal de audiere de către inspectorul de protecție a datelor responsabil de caz. În procesul-verbal de audiere se va indica temeiul legal care a stat la baza audierii participantului, inclusiv se va indica data (ziua, luna, anul), ora și locul întocmirii, numele, prenumele inspectorului de protecție a datelor responsabil de caz, datele de identificare ale celui audiat, prevăzute la pct. 23. 
21. Cercetarea probelor administrate de pe site-uri, rețele de socializare etc., precum și a celor prezentate pe suporturi electronice/dispozitive de stocare (CD, USB etc.) în cadrul procedurii de investigație va fi consemnată într-un proces-verbal de examinare a probelor care este parte a  dosarului de investigație.
22. Pentru identificarea participantului invitat/citat la sediul Centrului, persoana citată trebuie să prezinte un act de identitate și/sau un act care confirmă împuternicirile de reprezentare a persoanei citate. Participantul va fi audiat în birourile amenajate în acest sens. În cazul în care depozițiile participantului  nu se consemnează în procesul verbal de audiere, inspectorul de protecție a datelor responsabil pe caz va utiliza mijloace de înregistrare audio, pentru înregistrarea celor declarate în cadrul audierii, cu informarea, în prealabil, a participantului. 
23. Anterior începerii audierii și efectuării înregistrării audio, participantului i se aduce la cunoștință, sub semnătură, faptul înregistrării. La momentul înregistrării audio, participantul comunică datele sale de identificare - numele, prenumele, patronimicul, data, luna, anul nașterii, domiciliul/reședința temporară, adresa de e-mail și nr. de telefon. Înregistrarea audio constituie mijloc de probă și se anexează la dosarul de investigație, făcând parte integrantă din acesta.
24. În scopul exercitării atribuțiilor, inspectorul de protecție a datelor desemnat să investigheze cauza, are dreptul să solicite şi să obţină gratuit, asigurând confidenţialitatea informaţiei, de la persoanele juridice de drept public şi de drept privat şi de la persoanele fizice, accesul la toate datele cu caracter personal și la toate informațiile care sunt accesibile şi pot fi necesare pentru îndeplinirea sarcinilor, fără să poată fi invocată confidențialitatea urmăririi penale, a secretului bancar, a secretului comercial, a secretului fiscal, a secretului medical, a secretului profesional (cu excepţia secretului profesional prevăzut la art.55 din Legea nr.1260/2002 cu privire la avocatură), a datelor cu caracter personal şi a altor informaţii cu accesibilitate limitată.
25.  Inspectorul de protecție a datelor solicită în scris informaţiile necesare, indică temeiul juridic şi scopul solicitării informaţiilor şi stabileşte un termen rezonabil în care acestea trebuie furnizate, care este de cel puţin 5 zile lucrătoare. La solicitarea motivată a persoanei supuse investigației, termenul de prezentare a informațiilor solicitate de Centru poate fi  prelungit cu încă 5 zile lucrătoare.
26. Solicitările de informaţii trebuie să fie proporționale şi să nu oblige persoana supusă investigaţiei să recunoască faptul că a comis o încălcare. Persoana supusă investigaţiei este obligată să răspundă factual la întrebări  şi să furnizeze documente chiar dacă acestea pot fi folosite pentru a stabili, împotriva sa sau a altei persoane, existenţa unei încălcări.
27. În cadrul efectuării investigațiilor, comunicările dintre persoana supusă investigaţiei şi avocatul acesteia, realizate în contextul şi în scopul exclusiv al exercitării dreptului la apărare al persoanei supuse investigaţiei, care se referă la obiectul investigaţiei, nu pot fi folosite ca probă pentru constatarea unei încălcări a legislaţiei privind protecţia datelor cu caracter personal. Dacă persoana supusă investigaţiei nu dovedeşte caracterul protejat al comunicării, aceasta se sigilează şi se ridică în două exemplare.
28. Doar în cazul insuficienţei documentaţiei şi a informaţiei deţinute pentru a stabili respectarea legislaţiei de către persoana supusă investigaţiei, Centrul realizează investigaţia cu ieşirea la faţa locului, prin emiterea unei delegaţii în acest sens. Investigaţia la faţa locului poate fi efectuată numai dacă există indicii că pot fi găsite documente sau pot fi obţinute informaţii considerate necesare pentru investigaţia presupusului caz de încălcare a legislaţiei privind protecţia datelor cu caracter personal, iniţiată prin dispoziţie, fapt care nu necesită a fi demonstrat persoanei supuse investigaţiei.
29. Persoana vizată, cît și persoana supusă investigației pot lua cunoștință de informațiile și documentele aferente procedurii, fiindu-le oferit accesul la materialele cauzei. 
30. Autoritatea publică, în conformitate cu prevederile art. 83 din Cod administrativ, garantează dreptul de a lua cunoștință cu materialele dosarului, la sediul Centrului, după coordonarea prealabilă a datei și orei cu inspectorul de protecție a datelor desemnat pentru investigarea cazului, inclusiv prin posibilitatea de a efectua notițe sau copii/fotocopii.
31. Investigația cu ieșirea la fața locului se desfășoară de către cel puțin doi inspectori în baza unei delegații, semnate de conducerea Centrului, care va conține cel puțin:
a) numărul şi data emiterii;
b) datele de identificare ale Centrului;
c) trimiterea la prevederile legale în baza cărora se realizează investigaţia;
d) temeiul iniţierii investigaţiei;
e) datele despre inspectorii de protecţie a datelor care realizează investigaţia cu ieşirea la faţa locului (numele, prenumele şi funcţia);
f) datele despre persoana fizică sau juridică supusă investigaţiei (după caz, numele/denumirea persoanei; codul fiscal; adresa/sediul subdiviziunii controlate şi codul acesteia, după caz, alte date de contact);
g) obiectul investigaţiei;
h) scopul şi aspectele ce urmează a fi investigate;
i) data începerii investigaţiei la fața locului şi durata preconizată a acesteia.
32. Delegaţia de efectuare a investigaţiei cu ieşire la faţa locului se aduce la cunoştinţă, sub semnătură, cu transmiterea unui exemplar, persoanei supuse investigaţiei ori  reprezentantului legal sau împuternicit. În cazul refuzului primirii şi semnării delegaţiei sau când apar circumstanțe ce împiedică efectuarea investigației la fața locului (lipsa persoanei la adresa indicată, îngrădirea accesului, refuzul de a prezenta documentația solicitată etc.), se întocmește un act în prezenţa a doi martori. Prezența martorilor nu este necesară în cazul înregistrării prin mijloace video şi audio.
33. Orice constatare a unui fapt în cadrul investigației cu ieșirea la fața locului se consemnează în procesul verbal al investigației cu ieşire la fața locului de către inspectorii de protecție a datelor. 
34. În cadrul investigației cu ieşire la fața locului, inspectorii de protecție a datelor identifică și consemnează în procesul verbal adresa de corespondență (electronică/poștală) la care urmează a fi remise actele aferente investigației.
35. În cazul în care, obiectul efectuării investigației  la fața locului vizează mijloace de prelucrare a datelor cu caracter personal, care nu sunt în interiorul sediului/domiciliului persoanei supuse investigației (spre exemplu: sistem de supraveghere video, panou informativ etc.),  aspectele constatate/identificate de inspectorul de protecție a datelor  în cadrul investigaţiei cu ieşire la faţa locului se consemnează în proces-verbal indicat la pct. 33. 
36. Accesul inspectorilor de protecţie a datelor în domiciliul sau reşedinţa persoanei fizice în lipsa consimţământului acesteia se permite numai în baza mandatului judecătoresc emis în condiţiile expuse la art. 81 alin.(17)–(20) din Legea nr. 195/2024  şi prezentat persoanei fizice respective. 
37. În situaţia în care inspectorii sunt împiedicaţi în orice mod în exercitarea atribuţiilor, precum şi în cazul în care există o suspiciune întemeiată că informaţiile, documentele, echipamentele, mijloacele sau suporturile relevante obiectului investigaţiei care pot fi pertinente pentru a dovedi o încălcare gravă a Legii nr. 195/2024 sunt păstrate în încăperi, pe terenuri sau în mijloace de transport ocupate de persoane fizice, Centrul poate solicita un mandat judecătoresc, în condiţiile Legii nr. 195/2024, printr-o cerere adresată instanţei judecătoreşti în a cărei rază teritorială îşi are sediul Centrul. 
38. Cererea de autorizare trebuie să cuprindă toate informaţiile de natură să justifice investigaţia, iar judecătorul sesizat urmează să verifice dacă cererea este întemeiată. 
39. Mandatul judecătoresc poate fi eliberat în condițiile art. 81 alin.(18) -(22) din Legea nr. 195/2024.
40. Investigaţia la faţa locului se desfăşoară în orele de program ale persoanei supuse investigaţiei sau, în lipsa acestora, între orele 09:00 şi 17:00 şi se efectuează în prezenţa persoanei supuse investigaţiei sau a reprezentantului acestuia. Investigaţia poate continua şi după orele de program sau, după caz, după ora 17:00 numai cu acordul persoanei supuse investigaţiei sau al reprezentantului acesteia. În situația în care persoana supusă investigației se află în imposibilitate/nu este de acord cu continuarea investigației după orele de program sau după ora 17:00, investigația la fața locului va continua  în următoarea zi lucrătoare, în orele de program menționate supra. 
41. În cadrul investigațiilor cu ieșirea la fața locului, inspectorul de protecție a datelor poate audia persoana supusă investigației sau reprezentantul legal sau împuternicit al acesteia,  ale cărei declaraţii sunt considerate relevante şi necesare desfăşurării investigaţiei. Rezultatul audierii se consemnează de către inspectorul de protecție a datelor într-un proces verbal de audiere, semnat de participanţi. În situaţia în care persoanele audiate refuză să semneze procesul verbal de audiere, se va face menţiune în acest sens pe respectivul înscris. Procesul-verbal de audiere se anexează la procesul-verbal al investigației la fața locului.
42. Procedura de investigare la fața locului se încheie prin întocmirea, de către inspectorii de protecție a datelor desemnați,  a procesului-verbal al investigației la fața locului.
43. Procesul-verbal al investigației la fața locului va conține, în mod obligatoriu:
1) denumirea organului de control, subdiviziunea, numele complet şi funcția inspectorilor;
2) informații privind persoana supusă investigației (pentru persoane juridice – denumirea, IDNO/cod fiscal, adresa juridică/sediul; pentru persoane fizice - numele, prenumele, domiciliul și IDNP sau data, luna, anul nașterii);
3) durata investigației;
4) obiectul şi temeiul investigației;
5) date privind aspectele, documentele (indiferent de suport), bunurile, încăperile, obiectele de altă natură care au fost supuse investigației, relevante scopului investigației;
6) constatările şi rezultatele investigației la fața locului.
44. La procesul-verbal al investigației la fața locului vor fi anexate:
1) copiile documentelor/materialelor examinate aferente obiectului investigației;
2) explicațiile scrise ale persoanei supuse investigației (după caz, a responsabilului cu protecția datelor sau altor persoane care au acționat pe seama sau în alt mod sub autoritatea persoanei supuse investigației);
3) probele acumulate în cadrul investigației la fața locului, inclusiv prin mijloace foto/audio/video.
45. [bookmark: _Hlk166664484]În procesul-verbal al investigaţiei la faţa locului se stabileşte un termen în care persoana supusă investigaţiei urmează să remită probele şi explicaţiile de natură a demonstra caracterul protejat al comunicării. Directorul Centrului decide, în regim de urgenţă, cu privire la caracterul protejat al comunicării pe baza cererii, precum şi a probelor şi argumentelor prezentate de persoana supusă investigaţiei. Dacă directorul Centrului respinge cererea privind caracterul protejat al comunicării, desigilarea documentului poate avea loc doar după expirarea termenului în care ordinul poate fi contestat sau, în cazul în care decizia este contestată, după ce hotărârea instanţei de judecată devine irevocabilă. Ordinul directorului Centrului de respingere a cererii cu privire la caracterul protejat al comunicării poate fi atacat în termen de 15 zile de la comunicare, fără respectarea procedurii prealabile, în conformitate cu prevederile Codului administrativ.
46. Procesul-verbal al investigației la fața locului se întocmește în două exemplare, se numerotează şi se semnează pe fiecare pagină de toți inspectorii de protecție a datelor care au efectuat investigația la fața locului și de către persoana supusă investigației/ reprezentantul legal sau reprezentantul desemnat al persoanei supuse investigației. 
47. Un exemplar al procesului-verbal al investigației la fața locului se înmânează persoanei supuse investigației/reprezentantului legal sau reprezentantului desemnat al acesteia, cu efectuarea unei mențiuni scrise despre aceasta pe al doilea exemplar, confirmată prin semnătura persoanei ce recepționează procesul-verbal.
48. În cazul în care persoana supusă investigației/reprezentantul legal sau reprezentantul desemnat al persoanei supuse investigației nu este prezent sau, deși prezent, refuză să semneze procesul-verbal al investigației la fața locului, al doilea exemplar al procesului verbal se expediază persoanei supuse investigației la fața locului, prin scrisoare recomandată cu aviz de recepție sau prin poștă electronică semnat cu semnătură electronică, în termen de cel mult 5 zile lucrătoare de la data întocmirii acestuia. 

III. Drepturile și obligațiile subiecților investigației

49. În cadrul efectuării investigaţiei, inspectorul de protecţie a datelor se supune prevederilor legale şi efectuează acţiunile de investigare necesare. Orice imixtiune din exterior în activitatea de investigare este interzisă şi se pedepseşte conform legislaţiei.
50. Inspectorii de protecţie a datelor, în limita împuternicirilor stabilite prin Legea nr. 195/2024 și prezentul Regulament, au următoarele drepturi:
a) să obțină acces la toate datele cu caracter personal și la toate informațiile necesare pentru efectuarea investigației, indiferent de suportul pe care sunt stocate, inclusiv la orice documente, sisteme de evidență, produse de program, echipamente și mijloace de prelucrare a datelor legate de obiectul și scopul investigației;
b) să aibă acces în orice spații și încăperi legate de obiectul și scopul investigației, aflate în proprietatea sau folosința persoanelor supuse investigației;
c) să solicite și să primească informațiile, documentele și explicațiile solicitate în termenul stabilit, care trebuie să fie unul rezonabil, ținând cont de volumul și complexitatea informațiilor, a documentelor și a explicațiilor solicitate. Termenul poate fi prelungit la solicitarea motivată a persoanei supuse investigației, în condițiile pct.25;
d) să audieze persoana supusă investigației sau reprezentantul legal sau împuternicit al acesteia asupra faptelor relevante pentru obiectul investigației și, după caz, să înregistreze răspunsurile acestora, inclusiv prin mijloace audio și/sau video, cu informarea prealabilă a persoanei audiate. La cerere, o copie a înregistrării este transmisă persoanei supuse investigației;
e) să solicite și să primească informațiile referitoare la obiectul și scopul investigației, stocate pe calculatoare sau alte dispozitive electronice, într-o formă care să permită ridicarea și transportarea acestora, precum și examinarea lor;
f) să solicite sprijinul subdiviziunilor abilitate ale Ministerului Afacerilor Interne, care sunt obligate să acorde asistența necesară inspectorilor de protecție a datelor pentru efectuarea investigației. La efectuarea investigației pot fi antrenați, după caz, și experți din anumite domenii, împuterniciți de Centru, care sunt obligați să asigure confidențialitatea informațiilor de care au făcut cunoștință în cadrul investigației.
51. Pe parcursul efectuării investigației, inspectorii de protecţie a datelor sunt obligaţi:
a) să informeze persoana supusă investigației despre drepturile și obligațiile acesteia;
b) să prezinte delegația de efectuare a investigației cu ieșire la fața locului sau, în cazul solicitării documentației și a altor informații direct de la persoana supusă investigației, informațiile prevăzute la art. 81 alin. (8) lit. b)–i) al Legii nr.195/2024;
c) să efectueze investigația în conformitate cu împuternicirile atribuite de Legea nr.195/2024, ținând cont de obiectul și scopul acesteia.
d) să nu divulge conţinutul documentelor şi al informaţiilor de care a luat cunoştinţă în procesul efectuării investigației, precum şi să nu utilizeze asemenea documente sau informaţii în scopuri care nu au legătură cu obiectul şi scopul investigației, decât în condiţiile legii;
e) să aprecieze obiectiv şi echidistant toate aspectele care fac obiectul investigației.
52. Pe parcursul efectuării investigației, persoana supusă investigației are următoarele drepturi:
a) să obțină o copie a delegației de efectuare a investigației la fața locului sau, după caz, informațiile prevăzute la art. 81 alin. (8) lit. b)–i) al Legii nr.195/2024;
b) să prezinte probe în cadrul efectuării investigației;
c) să prezinte explicații înregistrate sub orice formă referitoare la obiectul și scopul investigației;
d) să fie asistată de avocați, de alți reprezentanți împuterniciți conform legislației;
e) să fie informată referitor la drepturile şi obligațiile sale; 
f) să solicite recuzarea inspectorului de protecție a datelor. 
53. Persoana supusă investigaţiei cu ieşire la faţa locului poate fi asistată de avocat. Absenţa 
avocatului nu împiedică desfăşurarea acţiunilor de investigaţie. 
Toate persoanele juridice de drept public sau de drept privat şi persoanele fizice sunt obligate să se supună investigaţiei efectuate de Centru, inclusiv prin asigurarea condiţiilor pentru buna desfăşurare a investigaţiei.

IV. Termenul de efectuare a investigației și perfectarea rezultatelor investigației

54. Termenul de efectuare a investigaţiei este de până la 6 luni de la data iniţierii investigaţiei, cu posibilitatea prelungirii justificate cu câte o lună, dar nu mai mult de 12 luni de la data iniţierii acesteia, în funcţie de complexitatea cauzei, de volumul de informaţii ce urmează a fi obţinute şi examinate, de comportamentul participanţilor la procedura de investigaţie şi de alte aspecte relevante. Prelungirea termenului de efectuare a investigaței se acceptă de directorul/directorul adjunct al Centrului, în baza raportului motivat al inspectorului de protecție a datelor, avizat de șeful subdiviziunii respective.
55. Centrul informează, în termen de 5 zile lucrătoare, persoana vizată și persoana supusă investigației despre prelungirea termenului de efectuare a investigaţiei, precum şi  motivele acestei prelungiri.
56. Rezultatul investigaţiei este consemnat în proiectul de decizie asupra investigaţiei, în termen de 30 de zile de ultima acțiune pe dosar, care prevede constatarea sau lipsa încălcării, precum şi măsurile corective şi sancțiunile aplicate. Proiectul de decizie se comunică persoanei vizate şi operatorului sau persoanei împuternicite care au fost supuşi investigaţiei, cu acordarea unui termen de 30 de zile pentru înaintarea unor eventuale obiecţii. Termenul prevăzut la pct. 54 se suspendă de la data comunicării proiectului deciziei către părţi până la data prezentării eventualelor obiecţii asupra proiectului deciziei sau, în cazul în care observațiile nu sunt prezentate în termenul stabilit, până la data expirării termenului stabilit pentru prezentarea observațiilor.
57. La finalizarea investigației, după obținerea tuturor informațiilor și analiza acestora/sau după caz, după înaintarea eventualelor obiecții asupra proiectului deciziei, Centrul emite, în termen de 30 de zile, decizia motivată cu privire la constatarea sau lipsa încălcării legislaţiei privind prelucrarea datelor cu caracter personal şi aplicarea, după caz, a măsurilor corective şi/sau a sancţiunii pecuniare.
58. În cazul în care luarea unei decizii pe speța examinată depinde de un act, o operațiune preliminară sau de un raport juridic care trebuie constatat de o altă autoritate publică sau formează obiectul unei proceduri  administrative sau judiciare pendinte, directorul/directorul adjunct al Centrului, în baza notei motivate a inspectorului de protecție a datelor și în temeiul art. 81 din Codul administrativ, suspendă procedura administrativă pînă la emiterea actului administrativ respectiv, efectuarea operaţiunii administrative respective sau pînă la emiterea unei hotărîri judecătoreşti definitive.
59. Decizia Centrului va conține următoarele elemente:
1) denumirea completă a organului de investigaţie; 
2) date privind dispoziția de inițiere a investigaţiei; 
3) denumirea completă/numele persoanei supuse investigaţiei, IDNP/IDNO și obiectul investigației; 
4) date privind toate aspectele, documentele, bunurile, încăperile, produsele, utilajele şi obiectele de altă natură care au fost supuse investigaţiei; 
5) după caz, date cu privire la delegația de efectuare a investigaţiei și temeiul efectuării investigației la fața locului; 
6) după caz, constatările stabilite în procesul verbal al investigației urmare a investigaţiei la fața locului, incluzând numele și prenumele complet și funcția persoanelor care au efectuat investigaţia;
7) referința expresă la prevederile actelor legislative şi normative relevante speței; 
8) referire la documentele examinate/acumulate în cadrul investigației, explicațiile persoanei supuse investigației/ reprezentantului legal sau reprezentantului desemnat al persoanei supuse investigației, acte care confirmă/probează încălcarea sau lipsa încălcării legii; 
9) descrierea faptelor şi a împrejurărilor care au fost luate în calcul la individualizarea măsurii, indicarea temeiului legal potrivit căruia se stabileşte şi se sancţionează fapta;
10) constatările, măsurile corective aplicate, după caz, termenul şi modalitatea de plată a amenzii,
11) măsurile care urmează a fi aplicate în cazul nerespectării sau neexecutării unei măsuri corective dispuse de Centru, în conformitate cu prevederile art. 88 alin. (3) din Legea nr. 195/2024, inclusiv, după caz, informarea cu privire la aplicarea sancțiunilor pecuniare.
12)  termenul de exercitare a căii de atac şi instanţa de judecată competentă.
60. Decizia se comunică persoanei vizate şi persoanei supuse investigaţiei în termen de 10 zile lucrătoare de la data emiterii, fie electronic, dacă aceasta a fost indicat expres de către persoana supusă investigației, fie prin intermediul poștei terestre, cu aviz de recepție.
61. Operatorul, persoana împuternicită de către acesta sau persoana vizată pot contesta acțiunile, inacțiunile şi decizia Centrului direct în instanța de judecată, în conformitate cu prevederile Codului administrativ, fără respectarea procedurii prealabile.

V. Comunicarea actelor

62. Notificările și comunicările către participanții la procedura de investigație se realizează în orice formă de comunicare adecvată, rapidă și eficientă din punctul de vedere al costurilor. Comunicarea prin mijloace electronice are prioritate dacă este adecvată obiectului comunicării și acceptată de participantul la procedură. 
63. Actele emise în procesul de realizare a investigației se consideră comunicate și produc efecte juridice din momentul aducerii la cunoștința destinatarului. Refuzul de primire, precum și sustragerea de la recepționare, consemnate în condițiile legii, nu împiedică valabilitatea comunicării, aceasta fiind considerată efectuată la data constatării refuzului sau a imposibilității de înmânare. 
64. Notificarea se consideră ajunsă la destinatar dacă este predată destinatarului, dacă  este predată la adresa poștală indicată de destinatar în acest scop ori, în lipsa acesteia, la sediul destinatarului persoană juridică sau la domiciliul destinatarului persoană fizică sau dacă este pusă în orice alt fel la dispoziția destinatarului într-un loc și într-un mod care fac posibil în mod rezonabil accesul destinatarului, fără întârziere. Toate documentele şi scrisorile intrate la sediul persoanei juridice se consideră recepționate de către aceasta.
65. Se consideră informat destinatarul unei notificări dacă, urmare a recepționării de la oficiul poștal a  avizului de sosire, refuză, ignoră sau nu solicită recepționarea acesteia.  Momentul recepționării notificării se consideră momentul emiterii avizului de sosire de către oficiul poștal din raza teritorială a domiciliului/sediului destinatarului.  
66. Destinatarul documentului electronic are obligația de a confirma recepționarea acestuia printr-un mijloc electronic adecvat, care să asigure dovada primirii, în termenul stabilit de părți sau, în lipsa acestuia, într-un termen rezonabil.
67.  Momentul recepționării documentului electronic se consideră momentul intrării acestuia la adresa electronică a destinatarului. 

